রোহিঙ্গা ইস্যুতে অনেকেই বাংলাদেশকে ভারত ও চীনের সঙ্গে পক্ষ-বিপক্ষ আলোচনায় নেমেছে। কিন্তু বিষয়টি তেমন নয়। রোহিঙ্গা ইস্যুতে বাংলাদেশ অবশ্যই কোনো পক্ষ নয়, এটি মিয়ানমার সরকারের সঙ্গে রোহিঙ্গাদের ইস্যু। বাংলাদেশের ভূমিকা এখানে কিছু বিপন্ন মানুষকে সহায়তা দেওয়া মানবিকতার, আশ্রয় দাতার। এর বাইরে বাংলাদেশ এখানে সম্পুর্ণ তৃতীয় পক্ষ। রোহিঙ্গা ইস্যুতে ভারত ও চীনের ভূমিকা যেমনটিই হোক না কেন মূলত বাংলাদেশের সঙ্গে সার্বিক সম্পর্কের ক্ষেত্রে এর যথেষ্ট ভিন্নতা রয়েছে। রাশিয়া ঐতিহাসিকভাবেই জন্মলগ্ন থেকেই আমাদের বন্ধুরাষ্ট্র, কিন্তু তারাও এ ইস্যুত চীন কিংবা মিয়ানমারের পাশেই থাকছে। ভারত ও চীন নিজস্ব স্বার্থ বা এজেন্ডা আমাদের অজানা নয়। কিন্তু রোহিঙ্গাদের দুর্দশা ও বাংলাদেশের ভোগান্তির কথা একেবারেই ভুলে যাওয়াও তাদের উচিত হবে কি না, সেটি বিশেষভাবে ভাবতে হবে।